石門洞
作者：樓鑰
朝代：宋

paragraphs: 扁舟百里蓮城回，青山中斷立兩崖。
清都虎豹隠不見，但見閶闔排雲開。
峯回失喜大飛瀑，聲震萬壑驚春雷。
掀髯目極九霄外，玉虹千丈飛空來。
一冬青女靳天雪，不知聚此山之隈。
傳聞神龍卧其上，寶藏擊碎真瓊瑰。
胸中先自無塵埃，到此更覺心崔嵬。
天風爲我噀空翠，春水瀉入騷人懷。
謫僊曾來寫勝句，劉郎又爲開天台。
我慚筆無挽牛力，醉墨滿壁誰爲裁。
或言龍湫更奇絕，鴈山高處深雲埋。
我方携筇往尋訪，未知比此何如哉。